
Til Elisabeth, Håkon, Karoline og Bård

– uten dere er ingenting mulig, med dere finnes ingen grenser




Persongalleri

Losby Gods

Sofie Holt – tjenestejente

Fransiska Skjønhaug Madsen (kalt Siska) – godseierfrue på Losby, gift med Albert

Albert Madsen – godseier, gift med Fransiska

Inga Vangen – kokke, Hermund Vangens søster

Jenny Dalen – tjenestejente, Karls søster

Karl Dalen – gårdsgutt, Jennys bror

Martin Vik – gartner

Ole Semb – stallmester og kusk

Mary Pettersen – Fransiskas kammerpike

Nils Gran – bruksfullmektig

Anna Gran – gift med Nils

Egil Gran – Anna og Nils’ sønn

Familien Skjønhaug

Wilhelm August Skjønhaug – Fransiskas far

Anna Margrete Skjønhaug – Fransiskas mor

Elise Skjønhaug – Fransiskas eldre søster

Carl August Skjønhaug – Fransiskas yngre bror

Familien Madsen

Ellinor Madsen – Alberts mor

Andreas Madsen – Alberts far

Dankert Juul – Alberts fosterbror

Familien Holt

Olav Sund – Sofies morfar

Alva Holt – Sofies mor

Gustav Holt – Sofies bror

Lilly Holt – Sofies lillesøster, 10 år

Mari Holt – Sofies lillesøster, 8 år

Husmannsplassen Fjellstad

Andreas Fjellstad – skogvokter

Alvhilde Fjellstad – Andreas’ kone

Rakel Fjellstad – eldste datter

Ada Fjellstad – mellomste datter

Deborah Fjellstad – yngste datter

Husmannsplassen Vangen

Hermund Vangen – husmann, Inga Vangens bror

Solfrid Vangen – Hermunds kone

Emma Vangen – eldste datter

Alfred Vangen – sønn

Tuva Vangen – datter

Lisbet Vangen – datter




Prolog


Eidsvoll, høsten 1903

Sofie løp så fort at hun kjente blodsmaken i munnen. Hun måtte stanse Gustav! Brorens ord ga gjenklang i hodet hennes hver gang foten traff bakken: – Dette skal han få angre! Dette skal han få angre!

Hvorfor hadde hun fortalt det til Gustav? Hun burde ha visst at han kom til å bli rasende. Og hun burde ha visst at han kom til å oppsøke Bjørn.

Men hun hadde ikke tenkt så langt.

Etter at hun hadde fortalt Gustav hva som hadde skjedd, hadde hun i et fortvilet forsøk på å få tankene over på noe annet, gått ut i fjøset og begynt på kveldsstellet. Først da hun gikk tilbake til huset, hadde hun oppdaget at broren var forsvunnet. Da moren fortalte hvor han hadde dratt, var hun blitt livredd. For hva hadde broren tenkt å gjøre?

Gustav var alltid så sindig og rolig. Det var ikke ofte han ble sint, men når han først ble det …

Plutselig hektet foten seg fast i en kvist, og hun snublet fremover. Sofie fektet med armene og klarte heldigvis å gjenvinne balansen. Hun hadde ikke tid til å falle nå. Hun måtte rekke frem i tide, før broren rakk å gjøre noe … Så sint som han hadde vært, var han troende til hva som helst.

Tårene gjorde synet slørete, og hun gispet etter luft da hun nådde toppen av bakken og kunne se husmannsplassen, men hun stanset ikke for å hvile. Skjørtet sto ut bak henne mens hun stormet nedover så fort at høstløvet virvlet opp omkring henne.

– Gustav! ropte hun, men hun var så andpusten at stemmen ikke bar.

Allerede før Sofie nådde frem til det vesle huset, kunne hun høre rabalder innefra. Idet hun røsket opp døren, så hun Gustav slenge Bjørn i gulvet.

Bjørn forsøkte å komme seg opp, men Gustav var raskere og kastet seg over ham.

– Stans! Gustav! Stopp! ropte Sofie fortvilet, men ingen av kamphanene reagerte.

Bjørn kjempet for å komme seg løs. Han fikk seg et par slag i ansiktet før han klarte å vri seg ut av grepet. I neste øyeblikk rullet begge to bortover gulvet.

Sofie gispet da hun så at broren blødde fra munnen og nesen. – Slutt! ropte hun igjen, men fortsatt til ingen nytte.

Gustav bannet og svor mens han kjempet. Han fikk tak i en vedskie som lå på gulvet ved grua, og løftet armen og slo den med full kraft mot Bjørns hode.

Et øyeblikk ble alt stille. Så sank Bjørn sakte sammen oppå Gustav.

Sofie sto som naglet til gulvet og stirret storøyd på scenen foran seg.

Gustav dyttet Bjørn vekk og kom seg på bena. Han pustet og peste tungt, og da han dro hånden over munnen, ble kinnet hans rødt av blod.

Sofie klarte ikke å ta blikket fra Bjørn, som lå helt urørlig på gulvet. I neste øyeblikk hørte hun seg selv skrike. – Neeeeeei! Da lyden døde ut, ble det dørgende stille i rommet. Hun snudde seg langsomt mot Gustav. – Han er død, hvisket hun og svelget tungt. Tårene rant nedover kinnene hennes da hun møtte brorens uforsonlige blikk. – Du har … du har … drept ham!

Losby, mai 1904

Sofie gispet og stanset idet hun kom over bakketoppen og jordene strakte seg ut så langt øyet kunne se. Synet tok nesten pusten fra henne.

Nedenfor, i enden av veien som svingte seg mellom jorder og skogteiger, skimtet hun en allé som førte opp til en hvit, praktfull bygning.

Det kilte i magen da hun sa navnet høyt for seg selv. – Losby Gods. Hun slo armene ut og tok et lite hopp av glede. Tenk at hun fra nå av skulle arbeide og bo der! Det hadde fortsatt ikke helt gått opp for henne at hun hadde vært så heldig.

Langsomt tok hun fatt på det siste stykket av veien.

Da en vogn kom mot henne i stor fart, gikk hun godt ut til siden. Vognen var lastet med planker, og duften av nyskåret trevirke fylte luften idet den passerte.

Klukkingen fra liten bekk som rant ved siden av veien, blandet seg med fuglesang og hvinene fra et sagblad. Det lå tydeligvis en sag like i nærheten, selv om den ikke kunne skimtes fra veien.

Kilingen i magen ble stadig sterkere etter som hun nærmet seg godset. Hun gikk forbi en stall og deretter en stor havnehage med flere staselige hester. Det var noe annet enn arbeidshestene i hjembygda! Sofie smilte da en av dem kom gående mot henne og vrinsket, som om den ville hilse på. Hun fortsatte forbi en låve og flere andre bygninger, men stoppet ikke opp før hun kom til den store, åpne gårdsplassen foran hovedhuset. Midt på plassen, som var dekket av grus, var det en liten dam med springvann, og rundt dammen var det plantet masse blomster. Hun måtte bite seg i leppen, for det hele var så vakkert at hun bare hadde lyst til å hyle av glede.

En rett grusgang som startet ved det ene hushjørnet, ledet inn i en velstelt hage. Solen speilet seg i de store vinduene som var omkranset av vakre utskjæringer, og to herskapelige søyler var plassert foran den dobbeltfløyede døren.

Hun trakk pusten dypt inn før hun tok et forsiktig skritt nærmere. Skulle virkelig hun, Sofie Holt, arbeide på et så flott sted som dette? Staseligheten gjorde henne usikker. Hun hadde tross alt aldri arbeidet som tjenestejente før. Ville hun klare å leve opp til forventningene?

Sofie tok seg sammen og rettet ryggen. Hun kunne ikke la nervøsiteten overmanne henne. Nå måtte hun ta vare på den muligheten hun hadde fått. Det som hadde skjedd, ville for alltid være en del av henne, men her hadde hun muligheten til å komme seg på bena igjen. Hun måtte bare passe på at ingen fikk kjennskap til historien hennes.

Sofie banket på tjenerinngangen og neide for kvinnen som åpnet døren. – God dag, mitt navn er Sofie Holt. Jeg skal begynne å arbeide her.

Kvinnen som hadde et stort forkle over kjolen, nikket og slo døren helt opp. – Kom inn. Vi har ventet på deg. Hun signaliserte at Sofie skulle følge etter henne. – Jeg heter Inga Løkka og er kokke her. Men du kan kalle meg Inga. Det gjør alle.

– Takk, sa Sofie og neide på nytt før hun nølende tok et steg inn.

– Jeg skal vise deg hvor du skal sove. Du skal dele rom med Jenny – den andre tjenestejenta her, fortsatte kokka. – Deretter kan du komme til meg på kjøkkenet og få vite arbeidsoppgavene dine. Det er mye som skal gjøres før godseierparet kommer, så vi trenger all den hjelp vi kan få. Hun sukket litt. De gikk gjennom kjøkkenet og ut i et trapperom. En smal trapp som svingte seg til etasjen over, kom til syne.

– Forresten, sa kokka og åpnet en dør. – Bli med inn her før vi går til rommet ditt.

Sofie gispet da de kom ut i en stor hall med malerier, store speil og utstoppede dyrehoder på veggene. En mann sto og malte det ene dørbladet, og en bred, elegant trapp førte opp til etasjen over. Da hun kikket opp, så hun at det var så høyt under taket at hun ble helt svimmel.

– Dette er hallen, som er det første som møter både herskapet og gjestene deres når de kommer inn, sa Inga og smilte til maleren, – og den trappen der leder opp til herskapets private gemakker og godsets gjesteværelser. Hun nikket mot den brede, teppebelagte trappen. – Det er strengt forbudt for tjenerne å benytte denne. Den er kun for herskapet og deres gjester. Du skal alltid bruke den der inne. Hun pekte mot trapperommet bak dem. – Det er mye mer å se her, men det får vi ta senere. Nå skal jeg vise deg hvor du kan sette reisevesken din, og så må vi begge gå i gang med arbeidet.

Ved foten av tjenestetrappen pekte Inga mot en åpen dør. – Der oppbevarer vi dekketøy, lintøy og slikt. I tillegg har vi en vinkjeller under kjøkkenet. Men kom nå. Hun gikk opp trappen til neste etasje og fortsatte bortover en korridor. – Her skal du bo, sa Inga og slo opp en dør.

Sofie gikk inn og så seg overrasket rundt. Langs den ene veggen sto det en køyeseng med tre køyer over hverandre, og ved siden av sengen sto det en kommode. Over kommoden var det et lite vindu med pene, småblomstrete gardiner. I tillegg var det satt inn et stativ med et vaskevannsfat og en mugge. Ved enden av køyesengen var det en krakk.

– Så fint det er! utbrøt Sofie.

Inga nikket. – To av skuffene i kommoden er dine, og de andre to er Jennys. Du kan ta den midterste sengen.

Sofie nikket, mens hun tenkte at hele innholdet i reisevesken hennes ville få plass i én av skuffene. I tillegg til søndagskjolen som hun hadde på seg, hadde hun bare et skjørt, en bluse, en undertrøye, undertøy og et par strømper – og morfarens bibel.

– Bare vent litt, så skal jeg hente en kjole til deg.

– Kjole?

– Ja, her bruker vi uniformer. Hun lot blikket gli over Sofie. – Det henger to igjen etter den forrige tjenestejenta. Jeg tror de vil passe til deg.

Sofie satte seg forsiktig ned på krakken og strøk hånden over sengeteppet. Dette var noe annet enn det hun var vant med hjemmefra.

Hun tenkte på det vesle huset hjemme, der hun mesteparten av livet sitt hadde sovet i et hjørne av stuen sammen med småsøsknene. Den eneste gangen hun hadde sovet noe annet sted, var da hun bodde hos fru Enersen …

Sofie ristet hardt på hodet. Hun kunne ikke tillate seg å tenke på det nå. Ikke når kokka kunne komme tilbake når som helst.

Tenk at hun skulle ha sin egen seng! Det føltes nærmest som at hun skulle bo i et slott. Forhåpentlig var andre tjenestejenta, som hun skulle dele værelse med, hyggelig. Kanskje de kunne bli venninner?

Hun reiste seg da raske skritt hørtes ute på gangen, og glattet raskt over teppet med hånden.

– Nå skal vi se … Inga kom inn med flere plagg over armen. – På dagtid skal du bruke den blå kjolen, og når du serverer middag, skal du bruke den svarte kjolen. Hun la kjolene ned på sengen. – Det er også tre ulike forklær: ett som du skal bruke til frokosten, et grovere, som tåler mer, til husarbeid og et penforkle som skal brukes på kvelden og ved selskapeligheter. Skoene dine ser heldigvis hele og greie ut. De får duge enn så lenge, og så skal jeg sørge for at du får noen nye senere.

Sofie sa ingenting, Hun hadde mer enn nok med å prøve å huske alt som ble sagt.

– Frokostforklet skal pipes slik at det får en pen og jevnt krøllet kant, fortsatte Inga.

– Pipes?

Kokka nikket. – Jenny har en pipetang. Hun vil vise deg hvordan du skal gjøre det. Hun løftet opp en av kjolene og gransket den. – Det kan hende kjolene er litt store, men de kan tas inn. Ja, for du kan vel sy?

– Det kan jeg, sa Sofie og pustet lettet ut, for den oppgaven visste hun at hun kom til å mestre.

– Godt. Siden det er såpass langt på dag, kan du ta på deg den svarte kjolen med en gang og komme ned på kjøkkenet til meg. Inga snudde seg og forsvant ut døren.

Sofie betraktet kjolen. Stoffet var svart og blankt, og det var tre stofftrukne knapper på hver av mansjettene. Forkleet var hvitt med blonder.

Hun tok av seg sin egen kjole og hengte den på en av knaggene ved sengen, og tok så forsiktig på seg uniformen. Skjørtet rakk nesten helt ned til gulvet, men når hun hadde på seg skoene, ville det ikke subbe. Da hun hadde knyttet forkleet rundt livet, kunne hun ikke motstå fristelsen til å svinge seg rundt, slik at skjørtet danset omkring bena hennes. Hun hadde aldri noensinne følt seg så fin.

Da hun kom ut i gangen, ble hun stående og se seg rundt. Rett overfor henne var det to dører lik hennes, men på den andre siden av trappen var det en bredere dør. Hun åpnet den forsiktig og fikk øye på den flotte trappen som tjenerne ikke hadde lov til å bruke. Det glitret i den store lysekronen som hang i taket, og på gulvet var det dype, myke tepper på gulvene. Flere dører ledet inn til ulike værelser, og Sofie kjente nysgjerrigheten pirre. Hva befant seg bak dem, mon tro?

Hun lukket døren igjen og gikk hurtig mot den smale tjenertrappen. Inga hadde lovet å vise henne rundt senere, så det var ikke verdt at hun ble tatt i å snoke på egen hånd.

– Du gjorde hva?

Sofie for sammen ved lyden av en sint herrestemme. Hun kikket opp mot etasjen over, der mannen tydeligvis oppholdt seg.

– Om noen finner ut om dette … Da vil du ikke vite hva jeg kommer til å gjøre.

Sofie grøsset. Mannen der oppe var tydelig rasende.

– Ikke regn med meg lenger!

Sofie hadde ikke lyst til å høre mer og skulle til å skynde seg ned trappen, da en mann kom i full fart nedover bak henne. Han bråstanset idet han fikk øye på henne, og det var bare så vidt de ikke kolliderte.

– Hvem er du? utbrøt han.

– Jeg er Sofie, den nye tjenestejenta.

Han kastet et blikk over skulderen, mot trappen bak seg. – Hørte du hva vi snakket om? Han stirret granskende på henne med mørke øyne under en mørkebrun lugg.

Sofie ristet litt nervøst på hodet. – Nei. Hjertet hamret i brystet. Det var tydelig at han mislikte at hun var der. – Jeg var på vei ned til kjøkkenet. Jeg … skulle bare skifte, stotret hun.

Mannen betraktet henne enda et øyeblikk, før han smøg seg forbi henne og fortsatte ned trappen.

Sofie pustet lettet ut da lyden fra skrittene hans forsvant. Hun strøk hendene over forkleet og fortsatte videre ned på kjøkkenet.

– Der er du endelig, sa Inga og så opp fra gryten hun sto og rørte i.

– Beklager, jeg brukte litt tid på å feste forkleet, sa Sofie og unnlot å nevne krangelen hun hadde overhørt.

– Passet kjolen?

– Nesten. Som du sa, er den litt lang, men den er også litt vid om livet.

Inga kom bort og gransket henne nøye. – Ja, den må sys inn. Du kan gjøre det i kveld, slik at den sitter skikkelig i morgen.

Sofie nikket og ble stående usikker på gulvet.

– Du kan sette frem skåler til maten, sa Inga og pekte mot et skap. – Vi er seks som skal spise her. Bruksfullmektig Gran og hans kone spiser i boligen deres.

Sofie gikk bort til skapet og tok ned seks skåler.

– Når kommer godseierparet?

– Om to dager. De gifter seg i hovedstaden i morgen og kommer hit dagen etter. Og det betyr at vi alle må stå på for å få alt ferdig.

– Er det ikke bra sånn som det er, da? spurte Sofie.

Inga snøftet. – Det skal ikke være et støvfnugg eller en skjold noe sted når de kommer. Hun trakk grøtkjelen til side. – Middagen er klar, så nå kommer nok folk hvert øyeblikk.

Sofie fikk vann i munnen ved lukten av mat. Hun hadde ikke spist stort før hun forlot barndomshjemmet for mange timer siden. Rumlingen i magen fikk henne nesten til å glemme den bryske mannen hun hadde møtt på vei ned fra loftet.

Wow, for en bok! Denne serien blir
vanskelig d legge fra seg!
RAGNHILD ASKELAND, SERIELESER //

En innertier av en bok!

ANITA ROSVOLD,
SERIELESER









EPUB/images/miljofyrtaarn.jpg





